เก็งจีสตีลปิดดีล‘อาร์เซลอร์’
นักลงทุนมั่นใจได้ผู้ร่วมทุนรายใหม่ไม่เลื่อนเปิดประชุมวิสามัญ15ส.ค.
11 ส.ค. 2554

นักลงทุนมั่นใจได้ผู้ร่วมทุนรายใหม่ไม่เลื่อนเปิดประชุมวิสามัญ15ส.ค.
นักลงทุนแห่เก็งกำไรแม่ลูก จี สตีล–จี เจ สตีล มั่นใจดีล “อาร์เซลอร์ มิตตัล” จบแฮปปี้
ราคาหุ้นบริษัท จี สตีล (GSTEEL) และ จี เจ สตีล (GJS) ปรับตัวขึ้นท่ามกลางมูลค่าซื้อขายที่มากขึ้นกว่าปกติ โดยหุ้น GSTEEL มีแรงซื้อเข้ามาหนาแน่นในช่วงการซื้อขายภาคบ่ายวันที่ 18 ก.ค.ที่ผ่านมา ส่งผลให้ราคาหุ้นวิ่งขึ้นไปสูงสุดระหว่างวัน 0.63 บาท เพิ่มขึ้น 0.06 บาท ก่อนจะย่อตัวลงปิด 0.60 บาท บวก 0.03 บาท หรือ 5.26% มูลค่าการซื้อขาย 165.81 ล้านบาท 
ขณะที่หุ้น GJS ปรับขึ้นไปสูงสุด 0.24 บาท เพิ่มขึ้น 0.03 บาท และอ่อนตัวลงปิด 0.23 บาท เพิ่มขึ้น 0.02 บาท หรือ 9.52% มูลค่าซื้อขาย 27.67 ล้านบาท
แหล่งข่าวนักลงทุนรายใหญ่ เปิดเผยว่า เข้าเก็บหุ้น จี สตีล เพิ่มเติม เนื่องจากเชื่อว่าการเจรจาระหว่างบริษัท จี สตีล กับผู้ร่วมทุนรายใหม่ “อาร์เซลอร์ มิตตัล” (AM) ในเงื่อนไขสำคัญ 2 ประการ คือ อัตราดอกเบี้ย และค่าธรรมเนียมจากการถ่ายทอดเทคโนโลยี น่าจะผ่อนปรนนำไปสู่การปิดดีลการร่วมทุน และเปิดประชุมวิสามัญวันที่ 15 ส.ค.นี้ได้ ประกอบกับสัญญาณราคาเหล็กที่ปรับตัวเพิ่มขึ้น คาดการณ์ว่าผลประกอบการไตรมาส 2 นี้ดีต่อเนื่อง
“ราคาหุ้น GSTEEL และ GJS ที่ขึ้นมาน่าจะเกิดจากดีลระหว่างบริษัทกับ อาร์เซลอร์ มิตตัล เดินหน้าต่อไป และราคา GSTEEL ยังต่ำกว่าราคาที่อาร์เซลอร์ฯ ซื้อ 0.63 บาท” แหล่งข่าวเปิดเผย
เจ้าหน้าที่การตลาดเปิดเผยว่า นักลงทุนเก็งกำไรการเจรจากับผู้ร่วมทุนรายใหม่เดินหน้าต่อไปและจบลงด้วยดี โดยเฉพาะเงื่อนไขที่เอาเปรียบ จี สตีล 
นอกจากนี้ หากดูฐานะการเงินของจี สตีล หลังปรับโครงสร้างหนี้หุ้นกู้ และเจ้าหนี้การค้าแล้ว จำนวนหนี้ลดลงไปมาก ผลการดำเนินงานที่ดีขึ้นอย่างต่อเนื่องช่วยให้หุ้น จี สตีล อยู่ในความสนใจมากขึ้น
นักวิเคราะห์ กล่าวว่า ความต้องการเหล็กในประเทศมีมากขึ้น คาดการณ์ว่าหลังจัดตั้งรัฐบาลใหม่สำเร็จโครงการใหญ่ๆ เดินหน้าก่อสร้าง ส่งผลดีกับผู้ประกอบการเหล็ก ซึ่งทั้ง จี สตีล และจี เจ สตีล เป็นผู้ประกอบการเหล็กรายใหญ่ของประเทศน่าจะได้รับผลดีด้วย
“การเข้ามาของอาร์เซลอร์ฯ เหล็กรายใหญ่อันดับ 1 ของโลก ในระยะยาวแล้วส่งผลดีกับ จี สตีล เพราะปัจจุบันทั้งสองโรงมีกำลังผลิตเพียง 50-60% ของกำลังผลิต การได้ผู้ร่วมทุนที่มีสายป่านยาวเข้ามาเพิ่มกำลังผลิต ทำให้ 2 บริษัทเติบโตได้” แหล่งข่าวนักวิเคราะห์กล่าวและคาดการณ์ผลประกอบการไตรมาส 2 กำไรก่อนหักภาษี ค่าเสื่อมราคา และดอกเบี้ย น่าจะเป็นบวก จากราคาเหล็กที่ปรับขึ้น และความต้องการเหล็กที่สูงขึ้น
นักวิเคราะห์หลักทรัพย์ บริษัทหลักทรัพย์ (บล.) คันทรี่ กรุ๊ป กล่าวว่า สัญญาณเส้นเทคนิคมีโอกาสปรับตัวขึ้นได้ทั้งสองตัว แนะนำเก็งกำไร โดย GSTEEL ให้แนวรับ 0.58 บาท และแนวต้าน 0.65 บาท ส่วน GJS ให้แนวรับ 0.22 บาท และแนวต้าน 0.26 บาท
ขณะที่บทวิเคราะห์ บล.เคที ซีมิโก้ ระบุบางช่วงตอนว่า ก่อนหน้านี้มีมุมมองเป็นบวกแบบระมัดระวังต่อ GSTEEL ด้วยแนวทางการแก้ไขปัญหาสภาพคล่องทางการเงินให้กิจการกลับมาดำเนินต่อไปได้ ถือเป็นแสงสว่างปลายอุโมงค์กับ GSTEEL หากสำเร็จตามแผนปรับโครงสร้างหนี้ และได้พันธมิตรใหม่ (AM) เข้ามา จะส่งผลดีต่อบริษัทในระยะยาว
“ด้วยความเสี่ยงระหว่างทางในการดำเนินการตามแผน ทั้งการเลื่อนประชุมผู้ถือหุ้น และอาจมี/ไม่มีความเสี่ยงในการประชุมผู้ถือหุ้น GJS ว่าจะได้คะแนนเสียงไม่น้อยกว่า 3 ใน 4 จากคะแนนเสียงของผู้ถือหุ้นทั้งหมดที่เข้าประชุมและมีสิทธิออกเสียงในการประชุมหรือไม่ ทำให้เราต้องเพิ่มความระมัดระวังมากขึ้นต่อมุมมองที่มีต่อ GSTEEL” 
บทวิเคราะห์ประเมินมูลค่าเหมาะสมด้วยวิธี Replacement Cost ของธุรกิจเหล็กแผ่นรีดร้อนที่ 500 เหรียญสหรัฐ/ตัน ภายใต้กำลังผลิต 1.5 ล้านตัน/ปี (สำหรับแต่ละโรงงานของ GSTEEL และ GJS) และสมมติฐานเงินกู้ 250 ล้านเหรียญสหรัฐ (เงินทุนหมุนเวียน) อัตราแลกเปลี่ยน 30 บาท/เหรียญสหรัฐ และจำนวนหุ้นใหม่หลังการแปลงหนี้เป็นทุนและเพิ่มทุนให้พันธมิตร ได้มูลค่าเหมาะสมของ GSTEEL เท่ากับ 0.50 บาท/หุ้น และได้มูลค่าเหมาะสมของ GJS เท่ากับ 0.24 บาท/หุ้น